b'\n_START_ARTICLE_\nDet teologiske fakultet (UiO)\n_START_SECTION_\nHistorie\n_START_PARAGRAPH_\nDet teologiske fakultet ble opprettet i 1811, som det f\xc3\xb8rste fakultet ved det som da het \xc2\xabUniversitas Regia Fredericiana\xc2\xbb, n\xc3\xa5 UiO. Frem til 1908, da Det teologiske Menighetsfakultet ble opprettet var fakultetet det eneste stedet i Norge hvor det ble utdannet teologer.\n_START_SECTION_\nUtdanning\n_START_PARAGRAPH_\nFrem til 1860 var de fleste som ble uteksaminert ved universitetet, teologer. I begynnelsen var aktiviteten ved universitetet hovedsakelig knyttet opp til undervisning, og i perioden mellom 1815-1879 avla tilsammen 4442 studenter embetseksamen ved universitetet. Av disse var det 1601 studenter som tok teologisk embetseksamen._NEWLINE_Fakultetet opplevde en s\xc3\xa6rlig vekst p\xc3\xa5 slutten av 80-tallet og utover p\xc3\xa5 90-tallet. Spesielt tydelig ble dette f\xc3\xb8rste gang i 1991 med overf\xc3\xb8ringen av kristendomsfaget fra det humanistiske fakultet til det teologiske fakultet. Dette resulterte i store studentkull og \xc3\xb8ket l\xc3\xa6rerstab. Etterhvert ble ogs\xc3\xa5 nye fagomr\xc3\xa5der tillagt fakultetets portef\xc3\xb8lje, slik som diakoni- og profesjonsfagene, og senest de interreligi\xc3\xb8se studiene. I 1988 begynte fakultetet \xc3\xa5 tilby utdannelse innenfor kristendomskunnskap, og i 1995 innenfor helsefag (diakoni).\n_START_SECTION_\nUtviklingen av studietilbudet ved Det teologiske fakultet\n_START_PARAGRAPH_\nMens fakultetes studietilbud fra begynnelsen kun besto av profesjonsstudiet i teologi, har fakultetet i dag et langt bredere studietilbud. Den kanskje viktigste endringen kom i 1990, da kristendomskunnskap ble flyttet over fra Det humanistiske fakultet._NEWLINE_Dette var et fagomr\xc3\xa5de som i utgangspunktet ble opprettet p\xc3\xa5 1960-tallet med tanke p\xc3\xa5 kristendoms- og religionsundervisning i grunn- og videreg\xc3\xa5ende skole._NEWLINE_Utvidelsen fortsatte i 1995 da helsefag hovedfag, studieretning diakoni, n\xc3\xa5 masterprogrammet i profesjonsetikk og diakonivitenskap; ble opprettet. I og med dette fagomr\xc3\xa5det, utvidet fakultetet nedslagsfeltet b\xc3\xa5de til annen kirkelig utdanning enn teologien, men ogs\xc3\xa5 mer generelt til helsesektoren._NEWLINE_Fakultetet har i de senere \xc3\xa5rene ogs\xc3\xa5 fokusert p\xc3\xa5 internasjonale studier, og i 1998 ble Master of Philosophy in Contextual Theology opprettet. Dette programmet har i hovedsak hatt studenter fra afrikanske og asiatiske land, og har bidratt til \xc3\xa5 gj\xc3\xb8re studentmilj\xc3\xb8et mer mangfoldig og internasjonalt._NEWLINE_Utover p\xc3\xa5 1990- og 2000-tallet styrket fakultetet de mer generelle religionsfaglige feltene, med fokus p\xc3\xa5 interreligi\xc3\xb8se studier og religionsdialog. I 2006 ble masterprogrammet i religion og samfunn opprettet, og fra h\xc3\xb8sten 2010 tilbyr fakultetet ogs\xc3\xa5 et bachelorprogram i religion og samfunn._NEWLINE_Fokuset p\xc3\xa5 interreligi\xc3\xb8se studier og fakultetets sterke tradisjoner for historisk forskning har ogs\xc3\xa5 f\xc3\xb8rt fakultetet inn i et internasjonalt samarbeid om Masters Programme in Religious Roots of Europe. Programmet startet i 2009, og er et samarbeid mellom seks nordiske universiteter.\n_START_SECTION_\nAnsatte ved fakultetet\n_START_PARAGRAPH_\nFram til 1849, da fakultetet fikk en fjerde stilling, var det tre l\xc3\xa6rere ved fakultetet. I 1876 ble den femte vitenskapelige stillingen opprettet. Tilsammen har rundt 60 personer innehatt professorater ved fakultet.'